חוק קרן קיימת לישראל (תחולת דיני המס והוראת שעה), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2680, עמ' 107, 2018-01-07T00:00:00+02:00
חוק קרן קיימת לישראל (תחולת דיני המס והוראת שעה), התשע"ח–2018 (להלן – החוק), התקבל בקריאה השנייה והשלישית ביום י"ד בטבת התשע"ח (1 בינואר 2018). בחוק נקבע כי פקודת מס הכנסה, חוק מיסוי מקרקעין (שבח ורכישה), התשכ"ג–1963 וכן כל דין מס אחר המטיל מס על הכנסה יחולו על קרן קיימת לישראל (להלן – קק"ל) ועל תאגידים בבעלותה ובשליטתה הבלעדית של קק"ל. כמו כן, נקבע כי קק"ל תוכל לבחור בהסדר שלפיו היא תהיה פטורה מהמסים הקבועים בדיני המס בשנות המס 2018 עד 2020, אם תודיע למנהל רשות המסים ולמנהל רשות מקרקעי ישראל, לא יאוחר מיום 10 בינואר 2018, כי החליטה ש-65% מהתשלומים שעל רשות מקרקעי ישראל לשלם לקק"ל או למי מטעמה בשנת 2018 יועברו לתקציב המדינה. עוד נקבע כי הסכום שתעביר רשות מקרקעי ישראל למדינה יהיה הוצאה מותנית בהכנסה והוא ישמש לפרויקטים לאומיים שנקבעו בחוק תקציב שנתי.